Cyfarwyddwr y Gwasanaethau Corfforaethol  
Rhifyn 25, 2024

CRONFA BENSIWN DYFED

Llythyr Newyddion Blynyddol

** Logo cronfa bensiwn Dyfed 
**

**Cynnwys**

[Buddsoddiadau'r Gronfa 2](#_Toc165022999)

[Dyraniad Asedau Strategol 2](#_Toc165023000)

[Buddsoddiadau'r Farchnad Breifat 3](#_Toc165023001)

[Allyriadau Carbon – Mesur ein Cynnydd 3](#_Toc165023002)

[Hyfforddiant 4](#_Toc165023003)

[Gweinyddu'r Gronfa 5](#_Toc165023004)

[Cyflwyniad 5](#_Toc165023005)

[Menter Twyll Genedlaethol 5](#_Toc165023006)

[Cynllun Pensiwn Llywodraeth Leol 2014 5](#_Toc165023007)

[Buddion Partneriaid sy'n Cyd-fyw 6](#_Toc165023008)

[Cyfraddau Cyfrannu y Gweithiwr 6](#_Toc165023009)

[Tabl Cyfraniadau Aelodau o 1 Ebrill 2024 7](#_Toc165023010)

[Diogeliadau Tanategu Statudol 7](#_Toc165023011)

[Rheol 85 8](#_Toc165023012)

[Gwerthuso Swyddi a Statws Unffurf 8](#_Toc165023013)

[Diwygio Treth 8](#_Toc165023014)

[Dyddiadau Talu Pensiynwr 9](#_Toc165023015)

[Fy Mhensiwn Ar-lein 9](#_Toc165023016)

[Cysylltu â'r Gronfa 10](#_Toc165023017)

Mae Cronfa Bensiwn Dyfed yn y Cynllun Pensiwn Llywodraeth Leol (CPLlL) ac fe'i gweinyddir gan Gyngor Sir Caerfyrddin. Mae'n gynllun pensiwn buddion diffiniedig. Ni effeithir ar y pensiwn gan ba mor dda y mae buddsoddiadau'n perfformio. Mae'n rhoi incwm diogel a gwarantedig i aelodau bob blwyddyn pan fyddant yn rhoi'r gorau i weithio.

Mae gan Gronfa Bensiwn Dyfed oddeutu 55,000 o aelodau sy'n cynnwys aelodau gweithredol, pensiynwyr ac aelodau gohiriedig ac mae dros 50 o gyflogwyr yn y Gronfa.

Mae gwefan gynhwysfawr y Gronfa yn darparu gwybodaeth hanfodol bellach i aelodau a chyflogwyr: [www.cronfabensiwndyfed.org.uk](http://www.dyfedpensionfund.org.uk)

# **Buddsoddiadau'r Gronfa**

## **Dyraniad Asedau Strategol**

Mae'r Dyraniad Asedau Strategol (SAA) yn strategaeth fuddsoddi hirdymor sy'n gosod dyraniadau targed ar gyfer asedau'r Gronfa. Cynhaliwyd adolygiad o'r SAA yn 2023 yn dilyn y Prisio Teirblynyddol diweddar y cyflwynwyd y canlyniadau yn y cylchlythyr y llynedd.

Yn yr adolygiad gwerthuswyd SAA y Gronfa a chynigiwyd nifer o ddewisiadau amgen i'r Pwyllgor Pensiwn eu hystyried gyda phroffiliau risg ac adenillion amrywiol. Yn ogystal ag asesu proffil risg y Gronfa, roedd ystyried gofynion llif arian yn y tymor canolig yn elfen bwysig o'r adolygiad, er mwyn sicrhau bod buddsoddiadau'r Gronfa yn cynhyrchu'r llif arian angenrheidiol i helpu i dalu pensiynau. Mae'r pensiwn a delir i aelodau yn cynyddu yn unol â chwyddiant bob blwyddyn. Gan fod chwyddiant wedi bod yn uchel yn ddiweddar mae gofynion llif arian wedi dod hyd yn oed yn bwysicach.

Argymhellodd yr adolygiad newid dyraniad o Ecwiti i Gredyd Preifat. Mae Credyd Preifat yn fath o fenthyca lle nad yw'r ddyled yn cael ei rhoi na'i masnachu ar farchnadoedd cyhoeddus. Y prif resymau dros yr argymhelliad hwn oedd:

* Bydd yr SAA diwygiedig yn darparu elw disgwyliedig tebyg gyda gwell arallgyfeirio ar draws gwahanol ddosbarthiadau asedau.
* Mae Credyd Preifat yn darparu ffynhonnell gref o incwm, a fyddai'n cynorthwyo'r Gronfa i gynhyrchu'r llif arian sy'n ofynnol i dalu pensiynau.
* Mae Credyd Preifat yn darparu rhywfaint o ddiogeliad rhag chwyddiant.

Cymeradwywyd yr SAA diwygiedig gan y Pwyllgor Pensiwn yng nghyfarfod y pwyllgor ar 28Medi 2023. Dangosir yr SAA a'r dyraniadau presennol yn y tabl isod:

|  |  |  |  |
| --- | --- | --- | --- |
| **Dosbarth o Asedau** | **Blaenorol**  **SAA**  **(%)** | **Diwygiwyd**  **SAA**  **(%)** | **Dyraniad ar 29/02/2024**  **(%)** |
| Ecwitïau | 65.0 | 60.0 | 72.8 |
| Eiddo Tirol | 15.0 | 15.0 | 12.3 |
| Incwm Sefydlog | 10.0 | 10.0 | 9.4 |
| Seilwaith | 5.0 | 5.0 | 0.8 |
| Asedau amgen | 5.0 | 5.0 | 3.8 |
| Credyd Preifat | 0.0 | 5.0 | 0.4 |
| Arian | 0.0 | 0.0 | 0.5 |
| **Cyfanswm** | **100.0** | **100.0** | **100.0** |

## **Buddsoddiadau'r Farchnad Breifat**

Bellach mae gan y Gronfa ystod eang o fuddsoddiadau Marchnad Preifat. Mae marchnadoedd preifat yn fuddsoddiadau a wneir mewn asedau nad ydynt yn cael eu masnachu ar gyfnewidfa gyhoeddus neu farchnad stoc. Mae'r rhain yn cynnwys buddsoddiadau mewn Credyd Preifat (benthyca lle nad yw'r ddyled yn cael ei rhoi na'i masnachu ar farchnadoedd cyhoeddus) a buddsoddiadau seilwaith. Mae cronni drwy Bartneriaeth Pensiwn Cymru wedi rhoi cyfle i'r Gronfa gael at y buddsoddiadau hyn.

Yn ystod y flwyddyn cwblhaodd y Gronfa ei dyraniad llawn o £150m i Gronfa Incwm Amgen Strategol (SAIF) BlackRock. Mae 23% o'r swm yn fuddsoddiadau mewn ynni adnewyddadwy, y mae nifer ohonynt yng Nghymru.

Dangosir crynodeb o fuddsoddiadau marchnad preifat cyfredol y Gronfa isod:

|  |  |  |  |  |
| --- | --- | --- | --- | --- |
| **Dosbarth o Asedau** | **Rheolwr y Gronfa** | **Ymrwymiad**  **£m** | **Buddsoddiad hyd yn hyn**  **£m** | **% o**  **Buddsoddiad Ymrwymiad** |
| Asedau amgen | BlackRock SAIF | 150.0 | 150.0 | 100.0% |
| Seilwaith | GCM Grosvenor | 100.0 | 23.5 | 23.5% |
| Seilwaith | Capital Dynamics | 10.0 | 2.9 | 29.0% |
| Credyd Preifat | Russell Investments | 150.0 | 14.2 | 9.5% |

Oherwydd natur y buddsoddiadau hyn, aiff amser cyn cyrraedd y lefel ymrwymiad llawn wrth i Reolwr y Gronfa ofyn am gyfalaf yn ôl yr angen.

## **Allyriadau Carbon – Mesur ein Cynnydd**

Mae'r Gronfa wedi parhau i fonitro a gwneud cynnydd o ran ei nod i leihau amlygiad i garbon yn ei asedau ecwiti. Pennodd y Gronfa y llinell sylfaen ym mis Medi 2020 pryd roedd y Dwyster Carbon Cyfartalog Pwysedig (WACI) yn 147 (o gymharu â llinell sylfaen y farchnad o 162), mae hyn wedi gostwng tua 30% hyd at fis Mawrth 2023 pryd roedd y WACI yn 102. Cyflawnwyd y gostyngiad hwn drwy werthu buddsoddiadau ecwiti rhanbarthol presennol a oedd fel arfer â dwysedd carbon uwch i ariannu buddsoddiadau eiddo tiriog ychwanegol gyda Schroders.

Yn ychwanegol at y gostyngiad hwn, yn ystod Haf 2023 lansiodd Partneriaeth Pensiwn Cymru y Gronfa Ecwiti Gweithredol Cynaliadwy. Nid yw'r Gronfa hon yn cynnwys categorïau penodol o fuddsoddiadau ac mae'n cyd-fynd â Sero Net erbyn 2040. Fel y soniwyd yn llythyr newyddion y llynedd, mae Cronfa Bensiwn Dyfed wedi darparu dyraniad o 5% (tua £150m) a ariannwyd trwy werthu mwy o fuddsoddiadau ecwiti rhanbarthol.

## **Hyfforddiant**

Mae'r Gronfa yn cydnabod mai dim ond pan fydd gan y bobl berthnasol y wybodaeth a'r sgiliau gofynnol y gellir rheoli, gweinyddu, a gwneud penderfyniadau yn effeithiol.

Mae'r Gronfa wedi ymrwymo i helpu aelodau'r Pwyllgor Pensiwn a'r Bwrdd Pensiwn, ynghyd â swyddogion, i sicrhau bod eu gwybodaeth yn cael ei chynnal a'i gwella trwy fynychu digwyddiadau hyfforddi a chynadleddau.

Cymeradwyir Cynllun Hyfforddi llawn ymlaen llaw ar gyfer aelodau'r pwyllgor a swyddogion. Ategir yr hyfforddiant hwn gan ddigwyddiadau hyfforddiant ar-lein chwarterol Partneriaeth Pensiwn Cymru. Mae presenoldeb da yn y rhain o blith pob un o'r wyth cronfa yng Nghymru. Bu i sesiynau hyfforddiant 2023-2024 Partneriaeth Pensiwn Cymru roi sylw i'r pynciau canlynol:

|  |  |
| --- | --- |
| Mehefin 2023 | Marchnadoedd Preifat |
| Medi 2023 | Buddsoddi Cyfrifol |
| Rhagfyr 2023 | Adroddiadau |
| Mawrth 2024 | Dealltwriaeth o'r Farchnad a Gofynion Rheoleiddio |

# **Gweinyddu'r Gronfa**

## **Cyflwyniad**

Mae wedi bod yn flwyddyn brysur unwaith eto wrth i ni barhau i addasu'r ffordd yr ydym yn gweithio er mwyn ymateb i'r heriau a wynebir. Roedd hyn yn ychwanegol i fod Cronfa Bensiwn Dyfed yn parhau i weithredu fel yr awdurdod arweiniol wrth weithio mewn partneriaeth â chyd-gronfeydd pensiwn yng Nghymru.

Yn unol â Rheoliadau'r Cynlluniau Pensiwn Llywodraeth Leol mae'r gronfa bensiwn wedi llunio strategaeth weinyddu. Amcan y strategaeth yw rhoi diffiniad clir o rolau a chyfrifoldebau Cronfa Bensiwn Dyfed a'r cyflogwyr sy'n rhan ohoni o dan y Rheoliadau. I ategu'r strategaeth weinyddu mae'r gronfa wedi llunio Siarter Cwsmeriaid, sy'n amlinellu ein hymrwymiad i bob rhanddeiliad ynghyd â chyfarwyddeb Safonau Gwasanaeth sy'n amlinellu amserau prosesu ein gweithdrefnau gweinyddu. Rydym yn parhau i werthuso meysydd i'w gwella ac mae pob croeso i aelodau'r cynllun roi adborth.

## **Menter Twyll Genedlaethol**

Mae'r Gronfa yn dal i fod yn rhan o'r fenter genedlaethol yn erbyn twyll, a drefnir gan y Comisiwn Archwilio, lle mae'r data a ddarperir yn cynnwys manylion Pensiwn Galwedigaethol a manylion y Gyflogres. Caiff gwybodaeth o'r fath ei chymharu â data cyrff cyhoeddus eraill, sy'n helpu i sicrhau:

* bod y defnydd gorau'n cael ei wneud o arian cyhoeddus
* Ni thelir pensiwn i berson sydd wedi marw, a
* sicrhau bod incwm Pensiwn Galwedigaethol yn cael ei ddatgan gan hawlwyr Budd-dal Tai

## **Cynllun Pensiwn Llywodraeth Leol 2014**

Bydd yr Aelodau'n gyfarwydd â'r cynllun Cyfartaledd Cyflog Gyrfa wedi’i Adbrisio (CARE) a gyflwynwyd o 1 Ebrill 2014.

Dengys y tabl isod brif ddarpariaethau Cynllun Pensiwn Llywodraeth Leol 2014 ar gyfer yr aelodau **O** 1 Ebrill 2014 ymlaen

|  |  |
| --- | --- |
|  | Cynllun Pensiwn Llywodraeth Leol 2014 |
| Sail y Pensiwn | Enillion Gyrfa Cyfartalog wedi eu Hailbrisio (CARE) |
| Cyfradd gronni | 1/49fed |
| Cyfradd Ailbrisio | Mynegai Prisiau Defnyddwyr (CPI) |
| Oedran Pensiwn Arferol | Yn cyfateb i Oedran Derbyn Pensiwn gan y Wladwriaeth (Isafswm Oed 65) |
| Hyblygrwydd o ran Cyfraniadau | Gall aelodau ddewis talu cyfraniadau o 50% i dderbyn 50% o'r buddion pensiwn |
| Diffiniad Tâl Pensiynadwy | Wedi ei seilio ar yr union dâl pensiynadwy, ac i gynnwys goramser nad yw'n gytundebol ac oriau ychwanegol yn achos staff rhan amser |
| Cyfnod Breinio: | Mae'r cyfnod breinio wedi cynyddu o 3 mis i 2 flynedd |

I gael rhagor o wybodaeth, ewch i wefan Cronfa Bensiwn Dyfed sydd wedi cael ei diweddaru i adlewyrchu'r holl newidiadau rheoleiddiol ynghyd â thaflenni ffeithiau a nodiadau cyfarwyddo diwygiedig.

## **Buddion Partneriaid sy'n Cyd-fyw**

O 1 Ebrill 2008 ymlaen, mae'r Cynllun Pensiwn Llywodraeth Leol nid yn unig yn rhoi pensiwn i Briod neu i Bartner Sifil, ond hefyd i bartner enwebedig sy'n cyd-fyw. Pennir amodau penodol gan Reoliad fel a ganlyn:

* Gall unigolyn A briodi neu ffurfio partneriaeth sifil gyda B
* Mae unigolion A a B yn byw gyda'i gilydd fel pe baent yn ŵr a gwraig neu fel pe baent yn bartneriaid sifil
* Nid yw A na B yn byw gyda thrydydd person fel pe baent yn ŵr a gwraig neu fel pe baent yn bartneriaid sifil, a
* Naill ai mae B yn ddibynnol yn ariannol ar A neu mae A a B yn dibynnu ar ei gilydd

Mae rheolau'r Cynllun yn nodi y bydd pensiwn goroeswyr yn daladwy'n awtomatig i bartneriaid sy'n cyd-fyw heb fod angen i'r aelodau o'r cynllun fod wedi cwblhau ffurflen yn eu henwebu nhw i gael pensiwn goroeswr.

Gellir cael rhagor o wybodaeth a meini prawf cymhwyso drwy un ai gysylltu â'r adain bensiynau neu drwy'r wefan.

## **Cyfraddau Cyfrannu y Gweithiwr**

Mae Cynllun Pensiwn Llywodraeth Leol 2014 wedi diwygio'r dull o asesu eich cyfradd gyfrannu o dâl pensiynadwy 'cyfwerth ag amser llawn' i'ch 'tâl pensiynadwy **gwirioneddol**'. Mae cyfraniadau pensiwn hefyd yn daladwy ar oramser. Cyfrifoldeb y Cyflogwr yw pennu cyfradd enillion a chyfraniadau'r aelodau, ynghyd â rhoi gwybod i'r Gronfa am hyn. Lle bo gan aelod fwy nag un swydd gyda Chyflogwr, bydd angen asesiad ar wahân ar gyfer pob swydd. Mae'r tabl yn nodi'r bandiau enillion a'r cyfraddau cyfrannu sy'n berthnasol ar gyfer 2024-2025.

## **Tabl Cyfraniadau Aelodau o 1 Ebrill 2024**

|  |  |  |  |
| --- | --- | --- | --- |
| **Tabl Cyfraniadau ar gyfer 2024/25** | | | |
| **Band** | **Cyflog Pensiynadwy Gwirioneddol ar gyfer swydd** | **Y Gyfradd Gyfrannu ar gyfer y Swydd honno** | |
|  |  | Prif Adran | Adran 50 / 50 |
| 1 | Hyd at £17,600 | 5.5% | 2.75% |
| 2 | £17,601 i £27,600 | 5.8% | 2.9% |
| 3 | £27,600 i £44,900 | 6.5% | 3.25% |
| 4 | £44,901 i £56,800 | 6.8% | 3.4% |
| 5 | £56,801 i £79,700 | 8.5% | 4.25% |
| 6 | £79,701 i £112,900 | 9.9% | 4.95% |
| 7 | £112,901 i £133,100 | 10.5% | 5.25% |
| 8 | £133,101 i £199,700 | 11.4% | 5.7% |
| 9 | £199,701 neu fwy | 12.5% | 6.25% |

## **Diogeliadau Tanategu Statudol**

Mae diogeliadau ar gael os ydych yn nesáu at oedran ymddeol, er mwyn sicrhau y byddwch yn cael pensiwn sy'n gyfwerth o leiaf â'r hyn y byddech wedi'i gael pe na bai'r cynllun wedi newid ar 1 Ebrill 2014. Gelwir y math hwn o ddiogeliad yn 'tanategu'.

Mae hyn yn berthnasol i chi os oeddech:

* yn talu i mewn i'r Cynllun ar 31 Mawrth 2012, ac
* o fewn 10 mlynedd i'ch Oedran Pensiwn Arferol ar 1 Ebrill 2012,
* os nad ydych wedi cael bwlch anghymwysol o fwy na 5 mlynedd yn eich gwasanaeth,
* os nad ydych wedi tynnu allan unrhyw fuddion o'r Cynllun Pensiwn Llywodraeth Leol cyn eich Oedran Pensiwn Arferol ac
* eich bod yn gadael â hawl i gael buddion yn syth.

Bydd yr Adain Bensiynau yn cynnal y cyfrifiad tanategu'n awtomatig pan fyddwch yn gadael y Cynllun. Bydd ailgyfrif buddion pensiwn ar gyfer y rhai sydd eisoes wedi ymddeol yn cael ei brosesu'n awtomatig yn unol â chanllawiau Cymdeithas Llywodraeth Leol. Nid oes angen i chi wneud dim byd.

## **Rheol 85**

Mae Rheol 85 yn diogelu rhywfaint neu'r cyfan o'ch buddiannau rhag y gostyngiad arferol mewn taliadau cynnar. I fod â diogelwch Rheol 85, mae'n rhaid eich bod yn aelod o'r Cynllun Pensiwn Llywodraeth Leol ar 30 Medi 2006. Mae Rheol 85 yn fodlon os yw eich oedran ar y dyddiad pan fyddwch yn tynnu eich pensiwn ynghyd â'ch aelodaeth o'r Cynllun (mewn blynyddoedd cyfan) yn dod i gyfanswm o 85 mlynedd neu fwy.

**Gwybodaeth am y Safle** Hawlfraint © The LGPS 2014 ProjectOs oes gennych ddiogelwch Rheol 85, bydd hyn yn dal yn berthnasol o Ebrill 2014 ymlaen. Yr unig achlysur lle nad yw'r diogelwch hwn yn berthnasol yn awtomatig yw os ydych yn dewis tynnu eich **pensiwn yn wirfoddol ar neu ar ôl 55 oed a chyn 60 oed** **heb** ganiatâd eich cyflogwr.

I gael dealltwriaeth fanylach o'ch sefyllfa bersonol, dylech fewngofnodi i 'Fy Mhensiwn Ar-lein' neu gysylltu â'r adain bensiynau yn uniongyrchol.

## **Gwerthuso Swyddi a Statws Unffurf**

Lle bo gostyngiad mewn cyflog yn digwydd o ganlyniad i ymarferion gwerthuso swyddi neu statws unffurf, gall aelod o'r cynllun ddewis defnyddio cyfartaledd blynyddol y tair blynedd olynol orau o gyflog hyd at 31 Mawrth yn ystod y 13 blynedd olaf o gyflogaeth, at ddibenion cyflog terfynol. Os yw aelodau'r Cynllun am wneud y dewis hwn, mae'n rhaid iddynt benderfynu ar hynny o leiaf fis cyn y dyddiad y daw eu haelodaeth yn y Cynllun Pensiwn Llywodraeth Leol i ben. Mae ffeithlen 'Gwerthuso Swyddi a'ch Buddion Pensiwn' ar gael ar y wefan.

## **Diwygio Treth**

Yng Nghyllideb Mawrth 2023 cyhoeddodd y Canghellor y byddai'r Lwfans Oes ar gyfer pensiynau treth freintiedig yn cael ei waredu'n llwyr o 2024/25. Dyma gyfanswm gwerth yr holl fuddion pensiwn y gallwch eu crynhoi heb fod treth yn cael ei chodi arnoch am grynhoi gormod o fuddion. Dylid nodi mai'r mwyafswm arian parod di-dreth gallwch ei gael yw £268,275, ac ar adeg eich ymddeoliad mae'n ofynnol ichi ddatgan yr holl fuddion pensiwn nad ydynt yn rhai'r Cynllun Pensiwn Llywodraeth Leol, sydd yn cael eu talu ichi neu sydd ar fin cael eu talu, fel y gellir asesu eich mwyafswm Lwfans Oes arian parod di-dreth. Mae rhagor o wybodaeth am sut y gallai'r newidiadau hyn effeithio arnoch ar gael ar wefan Cyllid a Thollau Ei Mawrhydi. Cofiwch na all staff yr adain bensiynau roi cyngor ariannol na chyngor personol ynghylch treth.

O fis Ebrill 2023 fod y terfyn Lwfans Blynyddol wedi cynyddu i £60,000 ac mae'r terfyn hwn yn parhau ar gyfer 2024/25. I gyfrif gwerth unrhyw gynnydd blynyddol yn y Cynllun Pensiwn Llywodraeth Leol, mae angen ichi ganfod y gwahaniaeth yng nghyfanswm gwerth unrhyw fuddion a grynhowyd rhwng dau 'gyfnod mewnbwn pensiwn', sef rhwng mis Ebrill a mis Mawrth fel arfer. Gwneir hyn drwy luosi gwerth y cynnydd yn y pensiwn ag 16 ac ychwanegu'r cynnydd yng ngwerth unrhyw gyfandaliad a'r gronfa Cyfraniadau Gwirfoddol Ychwanegol. Bydd y Datganiad Blynyddol o'ch Buddion ar gyfer 2024 yn cynnwys rhagor o wybodaeth ynghylch effaith y lwfans blynyddol ar y pensiwn y byddwch yn ei gronni yn y Cynllun Pensiwn Llywodraeth Leol. Wedyn mae'n rhaid ychwanegu canlyniad y cyfrifiad hwn at unrhyw gynnydd mewn hawliau pensiwn a allai ddeillio o unrhyw drefniant pensiwn arall sydd gan unigolyn, er mwyn gweld a yw'r terfyn blynyddol wedi'i groesi.

## **Dyddiadau Talu Pensiynwr**

Eleni, cafwyd cynnydd o 6.7% mewn pensiynau o 8 Ebrill 2024 ymlaen, sy'n cynrychioli'r cynnydd yn y Mynegai Prisiau Defnyddwyr dros y cyfnod o 12 mis hyd at 30 Medi 2023. Fel rheol mae'r cynnydd mewn pensiynau'n berthnasol i bensiynwyr sy'n 55 oed neu'n hŷn, neu sydd wedi ymddeol ar unrhyw oed ar sail afiechyd neu sy'n derbyn pensiwn eu priod neu bensiwn plentyn. Bydd pensiynwr a ymddeolodd yn ystod y flwyddyn ariannol yn derbyn y gyfran briodol o’r cynnydd.

Ebrill 2024 30/04/2024 Hydref 2024 31/10/2024

Mai 2024  31/05/2024 Tachwedd 2024 29/11/2024

Mehefin 2024 28/06/2024 Rhagfyr 2024 24/12/2024

Gorffennaf 2024 31/07/2024 Ionawr 2025 31/01/2025

Awst 2024 30/08/2024 Chwefror 2025 28/02/2025

Medi 2024 30/09/2024 Mawrth 2025 31/03/2025

## **Fy Mhensiwn Ar-lein**

**Beth fydd Fy Mhensiwn Ar-lein yn caniatáu imi wneud?**

P'un a ydych yn aelod gweithredol o'r Cynllun, yn aelod gohiriedig neu'n bensiynwr, gallwch weld eich manylion sylfaenol a'u diweddaru, cyrchu ffurflenni perthnasol a derbyn pob cyhoeddiad yn ddiymdroi, gan gynnwys y Datganiad Blynyddol o'ch Buddion, newyddlenni a ffeithlenni. Os ydych yn aelod gweithredol, byddwch yn gallu cyfrifo'ch buddion ar adeg sy'n gyfleus ichi er mwyn cynllunio'ch ymddeoliad yn ymarferol.

Os ydych yn bensiynwr, byddwch yn gallu gweld manylion eich pensiwn, gwneud newidiadau o ran manylion eich cyfrif banc neu gymdeithas adeiladu neu eich cyfeiriad, gweld eich cofnod taliadau a'ch côd treth, eich dyddiadau talu, slipiau talu, datganiadau P60 a'ch datganiadau ynghylch y cynnydd yn y pensiwn

**Sut ydw i'n cofrestru ar gyfer Fy Mhensiwn Ar-lein?**

Ni allai cofrestru ar gyfer Fy Mhensiwn Ar-lein fod yn haws, yr unig beth sydd angen i chi ei wneud yw clicio [yma](https://mypensiononline.dyfedpensionfund.org.uk/home/registration/sign-up.html) i ofyn am e-bost actifadu.

# **Cysylltu â'r Gronfa**

**Cyfarwyddwr y Gwasanaethau Corfforaethol**

Chris Moore

[CMoore@sirgar.gov.uk](mailto:CMoore@carmarthenshire.gov.uk)

**Pennaeth y Gwasanaethau Ariannol**

Randal Hemingway

[RHemingway@sirgar.gov.uk](mailto:RHemingway@carmarthenshire.gov.uk)

**Buddsoddiadau Pensiwn**

Anthony Parnell

Rheolwr y Trysorlys a Buddsoddiadau Pensiwn

[AParnell@sirgar.gov.uk](mailto:AParnell@carmarthenshire.gov.uk)

Martin Owens

Swyddog Buddsoddiadau Pensiwn

[MSOwens@sirgar.gov.uk](mailto:MSOwens@carmarthenshire.gov.uk)

Jason Williams

Cyfrifydd Cynorthwyol

[JasWilliams@sirgar.gov.uk](mailto:JasWilliams@carmarthenshire.gov.uk)

Tina Leigh

Technegydd Cyfrifyddu

[TLeigh@sirgar.gov.uk](mailto:TLeigh@carmarthenshire.gov.uk)

**Gweinyddu Pensiynau**

Kevin Gerard

Rheolwr Pensiynau

[KGerard@sirgar.gov.uk](mailto:KGerard@carmarthenshire.gov.uk)

Martin Morgan

Dirprwy Reolwr Pensiynau

[MMorgan@sirgar.gov.uk](mailto:MMorgan@carmarthenshire.gov.uk)

Jessica Turnbull-Guy

Swyddog Cyfathrebu a Hyfforddi

[JTurnbull-Guy@sirgar.gov.uk](mailto:JTurnbull-Guy@carmarthenshire.gov.uk)

neu fel arall - [pensiynau@sirgar.gov.uk](mailto:pensions@carmarthenshire.gov.uk)

**Ymholiadau ynghylch Aelodau a Buddion**

Cyfenw A – G 01267 224909

Cyfenw H – O 01267 224155

Cyfenw P – Z 01267 224054